Tyd loop uit vir Wes-Kaap om getel te word | Maroela Media
Tyd loop uit vir Wes-Kaap om getel te word
Foto bloot ter illustrasie. (Foto: StatsSA/Facebook)
Die sperdatum vir Wes-Kapenaars om aan die 2022-sensusopname deel te neem, kruip al hoe nader, terwyl die aantal mense wat tot dusver aan die opname deelgeneem het, steeds ver onder die gemiddelde getal van die res van die land is.
Statistieke Suid-Afrika (StatsSA), wat die sensusopname bekragtig, het vandeesweek gesê dat minder as 70% van die inwoners in dié provinsie hulle tot dusver laat tel het, terwyl die gemiddeld vir die res van die land op byna 90% staan. Dít ondanks herhaaldelike oproepe deur die Wes-Kaapse regering vir inwoners om aan die sensus deel te neem.
Die sperdatum vir inwoners van die Wes-Kaap om aan die sensus deel te neem is vroeër verleng, maar sal Saterdag (14 Mei) eindig nadat al die sogenaamde opruimaktiwiteite afgehandel is.
"StatsSA is bemoedig deur goeie voltooiingsyfers ondanks die reën, vloede, Covid-19 en ander uitdagings wat vanjaar se sensus in die gesig gestaar het," sê David Everatt, voorsitter van die Suid-Afrikaanse Statistiekraad.
"Die raad is egter veral bekommerd oor die lae vlak van deelname in die Wes-Kaap. Ons kommer word vererger deur die feit dat hierdie probleem aan 'n spesifieke gebied gebonde is, eerder as 'n konsekwente verskynsel oor al die ander provinsies.
"Die risiko hiervan is dat die sensus in geheel benadeel sal word en dat die data wat deur die regering benodig word vir nuwe plaaslike inisiatiewe skeefgetrek word. As die mense nie vir ons sê wat hulle nodig het nie, kan StatsSA nie die regering daarvolgens van raad bedien nie."
Die premier van die Wes-Kaap, Alan Winde, het inwoners al by verskeie geleenthede aangemoedig om getel te word, aangesien dit andersins sal voorkom asof die provinsie 'n lae bevolkingsyfer het, ongeag 'n beduidende groei in bevolking.
Dit sal op sy beurt 'n uitwerking hê op begrotingstoewysing en ander hulpbronne wat nasionaal beskikbaar gestel word. Dit sluit in die toewysing van dokters, verpleegsters en onderwysers vir die provinsie.
"Die syfers, soos dit nou staan, sal die geldigheid van die sensusresultate in die provinsie beïnvloed," sê Everatt.
"Terwyl die ware dekkingsfout – 'n maatstaf wat hoofsaaklik gebruik word wanneer mense nie getel word nie (tekorttelling) – deur die demografiese ontleding van die sensusdata sal plaasvind, is dit onvermydelik dat die huidige tekort aan getelde individue in die Wes-Kaap die algehele telling sal beïnvloed. Dit sal ook die demografiese, sosiale en ekonomiese inligting, asook inligting oor die behuisingsomstandighede van die mense in die Wes-Kaap beïnvloed."
StatsSA het mense opnuut aangemoedig om deel te neem aan die sensusopname of om die sensusvraelys aanlyn in te vul.
"Dit is in jou eie belang, die breër openbare belang en in nasionale belang om getel te word sodat die regering weet wat jou behoeftes is en die sensus 'n akkurate telling van die bevolking kan deurvoer," sê Everatt.
Leerder neem glo wraak ná broer geboelie word
Omvattende navorsing oor vreemde hepatitis onder kinders
Ek wonder of al die onwettige inwoners en insypelaars ook getel word.
Waar veldwerkers wat na die publiek moet gaan in groepe op straat hoeke saamdrom en glad nie lyk of hulle daar is om n werk te doen nie sal n sensus telling of enige marknavorsing studie nooit suksesvol voltooi word nie. Die paar kere – en dit was bitter min wat ek hulle wel in Bellville gesien rond beweeg het was hulle altyd in groepe van 4 of meer bymekaar en glad nie baie netjiese voorkoms grhad wat enigsens die beeld van die maatskappy vir wie hulle die werk doen uitdra nie Daar word so baie vrae gevra dat bitter… Lees meer »
Ek wag nou nog vir die sensus-mense om te kom klop aan my deur.
Hoe tel hulle mense wat werk waneer hulle net van 9 tot 3 tel en MOET by jou huis ingaan en almal sien wat daar bly? Hulle was anderdag by my op die plaas voor die hek ek het hulle aangeraai om liewers nie binne te kom nie en hulle gesê ons is 3 man vrou en dogtertjie. En hulle kan maar ry hulle het my nou getel. Toe wil hulle inkom… Hulle het niks binne my huis uit te waai nie.